EY:n perustamissopimuksen 95 artiklan 5 kohdan mukainen tiedoksianto

Yhteisön yhdenmukaistamistoimenpiteistä poikkeavan kansallisen säädöksen käyttöönottamista koskeva lupa

(2001/C 120/04)

(ETA:n kannalta merkityksellinen teksti)

1. Saksan liittotasavalta antoi 25. tammikuuta 2001 tiedoksi kansallisen säädösluonnoksen, joka poikkeaa direktiivin 76/769/ETY(1), sellaisena kuin se on muutettuna direktiivillä 1999/51/EY(2), säännöksistä orgaanisten tinayhdisteiden (TBT) markkinoinnin ja käytön osalta.

2. EY:n perustamissopimuksen 95 artiklan 5 kohdassa määrätään, että jos sen jälkeen kun neuvosto tai komissio on toteuttanut yhdenmukaistamistoimenpiteen, jäsenvaltio lisäksi pitää tarpeellisena ottaa käyttöön uuteen, ympäristönsuojelua tai työympäristön suojelua koskevaan tieteelliseen näyttöön perustuvia kansallisia säännöksiä tai määräyksiä kyseisen jäsenvaltion erityisten ongelmien vuoksi, jotka ovat ilmenneet yhdenmukaistamistoimenpiteen toteuttamisen jälkeen, jäsenvaltio antaa suunnitellut säännökset ja määräykset sekä niiden käyttöönottamisen perusteet tiedoksi komissiolle.

3. Komissio hyväksyy tai hylkää kyseiset kansalliset säännökset tai määräykset kuuden kuukauden kuluessa tiedoksi antamisista todettuaan ensin, ovatko ne keino mielivaltaiseen syrjintään tai jäsenvaltioiden välisen kaupan peiteltyyn rajoittamiseen ja muodostavatko ne esteen sisämarkkinoiden toiminnalle.

4. Kansallisessa säädösluonnoksessa aiotaan kieltää orgaanisten tinayhdisteiden käyttö kaikentyyppisten laivojen antifouling-maaleissa 1 päivästä tammikuuta 2003 alkaen. Direktiivissä säädetään, että orgaanisia tinayhdisteitä saa käyttää ainoastaan sellaisissa antifouling-maaleissa, joista aktiivisia ainesosia vapautuu säännöstellysti, ja yli 25 metrin pituisiin aluksiin, joita ei ole tarkoitettu käytettäväksi pääasiallisesti sisävesillä tai järvissä. Direktiivissä säädetään myös, että tinayhdisteiden vielä sallittuja käyttötapoja tarkastellaan uudelleen ennen 1 päivää tammikuuta 2003.

Tämän lisäksi kansallisessa säädösluonnoksessa aiotaan kieltää orgaanisten tinayhdisteiden käyttö puunsuojauksessa, raskaiden teollisuustekstiilien ja niiden valmistamiseen käytettävien lankojen biosidikyllästämisessä ja kulutustavaroiden biosidikyllästämisessä (elintarvikkeita ja kulutustavaroita koskevan lain määritelmien mukaisesti). Raskaita teollisuustekstiilejä ja kulutustavaroita, jotka sisältävät triorgaanisia tinayhdisteitä yli 1 mg tinaa/kg, ei saa enää pitää kaupan. Näitä käyttötapoja ei mainita yhteisön direktiivissä.

5. Saksan viranomaiset perustelevat hakemustaan viittaamalla tarpeeseen suojella ihmisten terveyttä ja ympäristöä, mikä edellyttää 25. marraskuuta 1999 annetun Kansainvälisen merenkulkujärjestön (IMO) päätöslauselman A.895(21) (jossa kielletään orgaanisten tinayhdisteiden käyttö antifouling-maaleissa 1 päivästä tammikuuta 2003 alkaen) saattamista osaksi kansallista lainsäädäntöä ja muiden kuin direktiivissä säänneltyjen käyttötapojen rajoituksia. Saksan viranomaisten mukaan ns. Deutsche Bucht -alueella (eli Saksan Pohjanmeren puoleinen alue), jota kuormittavat erittäin vilkasliikenteiset laivaväylät suuriin satamiin ja jokikuljetukset, sedimenteistä mitatut TBT-arvot ovat poikkeuksellisen korkeita. Vuosina 1999 ja 2000 tehdyissä mittauksissa orgaanisia tinayhdisteitä löydettiin myös kulutustavaroissa sellaisia määriä, jotka johtavat kuluttajien liialliseen altistumiseen.

Lisäksi Saksan viranomaiset vakuuttavat, että säädösluonnokseen ei sisälly mielivaltaista syrjintää tai jäsenvaltioiden välisen kaupan peiteltyä rajoittamista, ja se ei aiheuta esteitä sisämarkkinoiden toiminnalle.

6. On aihetta huomata, että komissio on päätöksessään 2000/509/EY(3) hylännyt kansalliset säädösluonnokset, jotka Belgian kuningaskunta antoi tiedoksi perustamissopimuksen 95 artiklan 5 kohdan mukaisesti ja joiden tarkoituksena oli kieltää orgaanisten tinayhdisteiden käyttö 1 päivästä tammikuuta 2003 alkaen ja näin poiketa direktiivistä 76/769/ETY, sellaisena kuin se on muutettuna direktiivillä 1999/51/EY.

7. Lisätietoja Saksan hakemuksesta saa Saksan ympäristöministeriöstä: Prof. Dr. Armin Basler Bundesministerium für Umwelt, Naturschutz, und Reaktorsicherheit Referat IG II 4 Bernkasteler Straße 8 D - 53175 Bonn Puhelin (49-18 88) 305 27 10 Faksi (49-18 88) 305 35 24 sähköposti: basler.armin@bmu.de

Yhteyspiste Euroopan komissiossa: Euroopan komissio Yritystoiminnan pääosasto

Yksikkö E-3 Kemikaalit

Rue d'Arlon/Aarlenstraat 88 (4/6) B - 1000 Bruxelles/Brussel Puhelin (32-2) 295 58 82 Faksi (32-2) 295 02 81 sähköposti: chemicals-plastics@cec.eu.int

(1) EYVL L 262, 27.9.1976, s. 201.

(2) EYVL L 142, 5.6.1999, s. 22.

(3) EYVL L 205, 12.8.2000, s. 7.